钦定古今图书集成/理学汇编/文学典/第106卷 > 吴国伦
## 钦定古今图书集成/理学汇编/文学典/第106卷 > 吴国伦

按《明外史李攀龙传》：“国伦，字明卿，兴国人。嘉靖二十
九年进士。由中书舍人擢兵科给事中。杨继盛死，倡
众赙送，忤严嵩，假他事谪江西按察司知事，量移南
康推官，调归德。居二岁，弃去。嵩败，起建宁同知，累迁
河南左参政。大计罢归。国伦才气横放，好客轻财，归
田后，声名籍甚。求名之士，不东走太仓，则西走兴国。”
万历时，世贞既殁，国伦犹无恙，在七子中最为老寿。
按《名山藏文苑记》：“吴国伦，字明卿，兴国人。嘉靖己酉，
举湖广乡试第一。明年举进士，授中书舍人，选补兵
科给事中。杨继盛之戮，国伦倡众赙送。严嵩衔之，坐
他事谪江西按察知事，量移南康府推官，再移归德。
居二岁，弃去，治田下雉。嵩败，就家，起”建宁府同知，稍
迁知邵武，再知高州，擢贵州提学副使，再迁河南左
参政，罢。国伦识高气峻，不能迎合，而闳议坦怀，未尝
有所矫饰。其始起以七子得名京师，遂遍海内。宦游
在所，怀刺过从，投所著作注籍宾馆甚众。家居逾岁，
从游奄至。乃拓湖澨，营北园，列亭环卉，穿沼构梁。当
园之中，叠石为洞，名曰《甔甀》。燕宾之馀，独坐吟诵，畅
然得意。或夜泛舟入富川湖，载啸载歌，与月出没。宾
从虽众，才品胪分，不使凡流猥参高会。就坐礼毕，飞
觚错行，善谑解颜，清歌惊听。已复自起，卷裦挝鼓，家
僮从傍，横奏朗笛，风流不减古人。与桂林张鸣凤相
善，而黄冈人黄同轨、歙人方尚赟、吴人俞安期，后进
远来，为世属目，奖诩为多。国伦尝出所撰著，属鸣凤
较理，且诱以恣所讥刺。鸣凤辄论六子得失，其略曰：
“子相㒞而不深，公实俪而不壮。盖灵筭蹙逼则然，于
鳞岳挺，云端，元美海涵天际，乍望令人辟易。”间与公
遇，气势相压，公徐逞沈思，郁致，泮涣以进，犹之组绣，
各出所执，而神采焕发，终独逊公。如五七“言律，高出
其上。文则元美，闳博自擅，以公典雅，适足抗衡于鳞
学语《史》《汉》间不醇之掇，而苦是矜，乃诗顾独有齐气，
子与朗鬯似其为人，然倡和裁，堪托乘，不能过也。”国
伦蹶然起曰：“何期今日复睹典论。”随问：“先辈谁为最
胜？”鸣凤曰：“荡除积习，恢复古初，北地、汝南，亡敢轻议。”
正、嘉之际，黄冈王廷陈稚“钦、亳薛蕙君采，清韵秀藻，
良为竞爽，后来亦鲜其俦，必也大梁高叔嗣子业乎？”
国伦曰：“信然。虽然，何以益我？”鸣凤曰：“诸公才能旷世，
学并兼人，传后无疑也。惟篇篇意自我先，语忌人后，
则善矣。”国伦起谢曰：“荷益不浅。”国伦卒，鸣凤素衣式
临，悲响迸溢，诗罢而诔，目为之眚。国伦所著诗文，名
《甔甀洞集。